《巢父井》
宋代·刘攽

访古慕高远，回首笑流俗。千世得巢父，萧然慨遗躅。

古来知生民，满腹所愿足。何为让天下，牛口信为辱。

高风渺不嗣，世态日局促。至今西山翁，耻甘首阳粟。

爱此盈尺泉，百寻莹寒玉。迁陵复改邑，缺甃常湛绿。

君怀浮云志，尘埃兹可浴。君有冰炭忧，清泠相为沃。

长涂接周楚，轩盖密相续。能令贪夫廉，更使贤士勖。

岂如汉阴叟，抱瓮伤窘束。我游阻胜概，长谣慰心曲。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。